A KÖZSZOLGÁLATI TÖRVÉNYSZÉK VÉGZÉSE
(második tanács)
2009. szeptember 17.
F‑118/07. sz. ügy
Guido Strack
kontra
az Európai Közösségek Bizottsága
„Közszolgálat – Közbenső kérdések –– Elfogadhatatlansági kifogás – Mulasztási eljárás”
Tárgy: A G. Strack által 2007. október 22‑én az EK 236. cikk és EA 152. cikk alapján benyújtott kereset keretében a Bizottság az
eljárási szabályzat 78. cikke alapján külön beadványban elfogadhatatlansági kifogást emelt az említett keresettel szemben.
Határozat: A Bizottságnak a kereset elfogadhatatlanságának elbírálása iránti kérelme elfogadható. A Közszolgálati Törvényszék a felperes
mulasztási ítélet iránti kérelmét elutasítja. A Közszolgálati Törvényszék a Bizottságnak az elfogadhatatlanság elbírálása
iránti kérelméről az érdemi határozatban dönt. A Közszolgálati Törvényszék a költségekről jelenleg nem határoz.
Összefoglaló
1.      Eljárás – Az eljárási iratok elfogadhatósága – Az irat benyújtásakor való értékelés
(Az Elsőfokú Bíróság eljárási szabályzata, 114. cikk; A Közszolgálati Törvényszék eljárási szabályzata, 78. cikk; 2004/752
tanácsi határozat, 3. cikk, (4) bekezdés)
2.      Eljárás – Az eljárási iratok elfogadhatósága – Az elfogadhatatlansági kifogásnak az ellenkérelem benyújtására nyitva álló
határidő meghosszabbítását követő előterjesztése – Elfogadhatóság
(A Közszolgálati Törvényszék eljárási szabályzata, 39. és 78. cikk)
1.      Abban az esetben, ha az alperes a Közszolgálati Törvényszék eljárási szabályzatának 78. cikke alapján elfogadhatatlansági
kifogást emel az említett szabályzat hatálybalépése előtt előterjesztett és az Európai Unió Közszolgálati Törvényszékének
felállításáról szóló 2004/752 határozat 3. cikkének (4) bekezdése értelmében az Elsőfokú Bíróság eljárási szabályzata rendelkezéseinek
hatálya alá tartozó keresettel szemben, az elfogadhatatlansági kifogás emelése tekintetében azt a határidőt kell tiszteletben
tartani, amelyet a keresetlevél kézbesítésekor hatályos eljárási szabályzat meghatároz. Egyébiránt akár az Elsőfokú Bíróság
eljárási szabályzata 114. cikkének, akár a Közszolgálati Törvényszék eljárási szabályzata 78. cikkének hatálya alá tartozik
a kereset, az elfogadhatatlansági kifogás emelésére nyitva álló határidőt e kézbesítéstől kell számítani.
(lásd az 1., 6., 9. és 12. pontot)
Hivatkozás:
a Közszolgálati Törvényszék F‑107/07. sz., Daskalakis kontra Bizottság ügyben 2008. május 22‑én hozott végzésének (EBHT‑KSZ 2008.,
I‑A‑1‑177. o. és II‑A‑1‑941. o.) 25. pontja.
2.      Amennyiben a Közszolgálati Törvényszék helyt adott az alperesnek az ellenkérelem benyújtására nyitva álló határidő meghosszabbítása
iránti kérelmének, az a tény, hogy e fél a meghosszabbított határidő lejárta előtt a Közszolgálati Törvényszék eljárási szabályzatának
78. cikke alapján elfogadhatatlansági kifogást emel, ahelyett hogy az ügy érdemének vizsgálatát magában foglaló ellenkérelmet
nyújtana be, nem teszi vitássá a hosszabbítási kérelme említett eljárási szabályzat releváns rendelkezéseinek való megfelelését,
és nem teszi lehetővé annak megállapítását, hogy e kérelem visszaélésszerű.
A Közszolgálati Törvényszék ugyanis azzal, hogy az említett eljárási szabályzat 78. cikkében az elfogadhatatlansági kifogás
emelésére meghatározott határidő lejárta előtt meghosszabbította az ellenkérelem benyújtására nyitva álló határidőt, hallgatólagosan
elfogadta azt, hogy a vonatkozó meghosszabbított határidőn belül az alperes külön beadványban vagy az ellenkérelemben elfogadhatatlansági
kifogást emelhessen. E tekintetben bár igaz, hogy egyetlen rendelkezés sem teszi kifejezetten lehetővé az említett 78. cikk
szerinti határidő meghosszabbítását, ebből nem következik, hogy ha a hosszabbításra az említett határidő lejárta előtt kerül
sor, a fél a meghosszabbított határidő lejárta előtt külön beadványban ne emelhetne elfogadhatatlansági kifogást.
(lásd a 14. és 16. pontot)
Hivatkozás:
az Elsőfokú Bíróság T‑387/00. sz., Comitato organizzatore del convegno internazionale kontra Bizottság ügyben 2002. július
10‑én hozott végzésének (EBHT 2002., II‑3031.o.) 35. pontja.